Pildimängu vastused – Propastop
26.06.2020
Anname jaanipäeva eel avaldatud pildimängu vastused.
Seekordne mäng kutsus tuvastama piltidel kujutatud ajahetke. Suur tänu kõigile, kes vaevusid lahendusi otsima, auhinnaloosi tulemuse saab teada nädalavahetuse jooksul Propastopi FB lehel.
1. küsimus: Kas see foto on tehtud enne või pärast 2017. aasta jaanipäeva?
Vastus: enne
Soojenduseks mõeldud küsimusele on vastus hõlpsasti leitav otse fotolt. Kadrioru kunstimuuseumi näituse “Armastus. Motiivid kunstis 16. sajandist kuni 20. sajandi alguseni” plakatil on loetav kuupäev 16.04.-2?.08.2016. Ilmselt kujutab foto suve 2016.
Vastus: 2009. aastal
Lahenduse pakub fotol näha olev silt MTÜ Continuous Action. Ühingu kodulehel leiab fotoalbumi, kus leitavad teised pildid samast 2009. aasta üritusest.
Tõsi küll, pilt pole tehtud täpselt jaanipäeval, vaid ilmselt 4. juulil 2009 laulupeorongkäigus. Seega võib õigeks lugeda ka vastuse, et see pilt polegi tehtud jaanipäeval.
Vastus: pärast
Selle ülesande lahendamiseks on mitu teed. Vastuse võiks anda pildiotsing, aga kuna kuvatõmmis on pärit Youtube videost, siis sageli ei suuda otsingumootor õiget videot tuvastada.
Teise vihje võiks anda kraanad fotol. Kalaranna kiri on nähtav paremal oleval müürimaalingul, Tallinna Kalaranna arendusele anti ehitusluba 2019. aasta sügisel, pilt on tõenäoliselt seega pärit hilisemast ajast.
Kindla vihje pakub aga pildil näha olev valge auto. Toyota RAV4 viienda seeria mudel jõudis müügile alles 2018. aasta lõpus, Euroopas 2019. aastal.
Kuvatõmmis on pärit autokaamera videost, mis tehtud juunis 2020 (ajahetk videos 13:02).
Vastus: 1967
Ajaakna ülemiseks piiriks on sügis 1967. Kaardil veel Briti Adeni protektoraadina kujutatud Lõuna-Jeemen iseseisvub novembris 1967. Ajaakent kinnitavad ka kaardil kujutatud Hispaania asumaa Rio Muni (alates augustist 1969 iseseisev Ekvatoriaal-Guinea) ja Briti koloonia Svaasimaa (iseseisev alates septembrist 1968).
Alumise ajapiiri pakub kaardilt leitav iseseisev Lesoto (kuni oktoobrini 1966 Briti koloonia Basuutomaa) ja Botsvaana (septembrini 1966 Briti protektoraat Betšuaanamaa).
Tõenäoliselt on kaart pärit kooliatlase 1967. aasta versioonist.
Vastus: 2008. aastal
Ajaraamistiku vihje pakub pildil kujutatud R-takso reklaam. R-takso tegutses Rakveres aastatel 2007-2014. Õigeks vastuseks võib lugeda ka selle ajaraamistiku paika panemist.
Seda, et pildil kujutatud koht on Rakvere Vallimäe laululava, kinnitab täiendav pildiotsing Lääne-Virumaa jaanitulepaikade hulgas.
Kõige krõbedama küsimuse täpse daatumi leiab, kui otsida küsimuses vihjatud märksõna “jaanituli” tolle perioodi populaarsemates Eesti fotokeskkondades. Lahendus eeldab päris palju marterjali manuaalset läbi vaatamist, kuid lõpuks on foto piisava kannatlikkuse korral leitav Nagi.ee keskkonnast.
Kui sulle meeldivad sellised ülesanded, proovi lahendada ka Propastopi eelmiseid lugejamänge:
jõulud 2017: tõesta, et tegu on libauudisega
jaanipäev 2018: tuvasta asukoht fotol
jõulud 2018: tuvasta foto tegemise aeg ja koht
jaanipäev 2019: geolokatsiooni treening
jõulud 2019: geolokatsioon laias maailmas